Só staan sake nou vir brandstofpryseFoto: Brett_Hondow/Pixabay.com In dié stadium is die verwagting dat die prys van petrol in Augustus verder sal styg terwyl die prys van diesel dalk vir die tweede agtereenvolgende maand goedkoper kan word. Dit is volgens die Automobiel-Assosiasie (AA) wat sy vooruitskattings op ongeouditeerde data van die Sentrale Energiefonds grond. “Internasionale oliepryse het sedert die begin van Junie geleidelik opwaarts gedraai, hoewel daar ŉ geringe terugsakking was sedert die hoogtepunt op 11 Julie. Sedertdien het die prys van diesel gestyg terwyl dié van petrol dieselfde gebly het.” Die AA voorspel dat die prys van petrol in Augustus met ongeveer 12c per liter sal styg terwyl die prys van diesel na verwagting 16c goedkoper sal wees. Daar word verwag dat die onbestendigheid van die olieprys sal voortduur wat gepaardgaan met faktore soos Amerikaanse voorraadvlakke, politieke onstabiliteit in die Midde-Ooste en voortgesette Opec-uitsetbeperkings. Die voorspelling van oliepryse op die mediumtermyn bly onderhewig aan groot onsekerheid, net soos die rand-dollar-wisselkoers. “Die gemiddelde rand-dollar-wisselkoers het verlede week die vlak van R14,20 verbygesteek, ondanks die feit dat die rand vir die grootste deel van Julie sterker teen die Amerikaanse geldeenheid verhandel het,” het die AA gesê. “Hierdie wisselvalligheid kan in werking tree voor die aanpassing gemaak word en kan selfs ŉ invloed hê op die vooruitsigte vir September.” Die AA waarsku dat Suid-Afrikaanse brandstofgebruikers kwesbaar bly in die land se moeilike ekonomiese posisie en die wisselvalligheid van die internasionale olieprys. “Enigiets wat die olieprys laat opskiet of die rand verswak het die potensiaal om skerp stygings in brandstofpryse te veroorsaak.” Die prys van 93-oktaanpetrol het in Julie met 96c per liter gedaal en die prys van 95-oktaanpetrol met 95c per liter. Diesel met ŉ swaelinhoud van 0,05% het met 74c per liter gedaal en diesel met ŉ swaelinhoud van 0,005% se prys het met 75c per liter gedaal.